In nomine Domini amen. Anno Incarnationis eiusdem millesimo ducentesimo nonagesimo quarto mense aprilis post pascha. Ego Durandus le Tortelez de Uerangiis notum facio uniuersis presentibus et futuris quod ego sponte et prouide laude et assensu Sarrone uxoris mee, uendo, concedo et quitto perpetuo domino Hugoni de Donna Petra militi, domino de Thardo, unam petiam terre sitam in finagio de Uerangiis in loco ubi dicitur in uia de Marliens, inter terram dicti emptoris et terram Abaus Semyon, libere ab omni onere seruitutis pro decima et tertiis pretio uiginta solidorum Uiennensium, de quibus a dicto emptore solutionem integram habuimus et recepimus, in pecunia legitime numerata et me teneo penitus pro pagato. Et propter hoc de dicta uenditione me penitus deuestiens dictum emptorem corporaliter inuestio pro uolontate sua et suorum heredum modis omnibus et omni ipsi facienda. Promittens per iuramentum meum super Sancta Dei Euangelia datum, dictam uenditionem dicto emptori et eius heredibus garantire contra omnes in iudicio et extra iudicium meis sumptibus propriis perpetuo pacifice et quiete et facere et prestare quidquid in causa euictionis debet fieri et prestari; et dictum emptorem et eius heredes indempnes modis omnibus conseruare si calumpniatores apparent et in nullo contraire tacite uel aperte me, heredes meos et omnia bona mea propter hoc obligando; et ego Sarrona predicta dictam uenditionem uolo, laudo et concedo et promitto per iuramentum meum contra dictam uenditionem de cetero non uenire. Nos ambo coniuges uolumus nos ad premissa tenenda compelli quasi ex re adiudicata, per curiam domini ducis Burgundie, cuius iuridictioni quo ad hoc supponimus, nos, heredes nostros et bona nostra. In quorum testimonium istis litteris sigillum dicte curie rogauimus et optinuimus apponi. Actum in presentia Iacobi de Lenthena dicte curie notarii, Renaudi filii dicti Apreste, Raymoneti lon Monret de Uarangiis, testium ad hoc uocatorum. Anno et mense predictis.